Jou Toergids in jou reis op aarde – Finesse Meisie
"Wanneer Hy kom, die Gees van die waarheid, sal Hy julle in die hele waarheid lei … Hy sal die dinge wat gaan kom, aan julle verkondig."
Jesus het belowe om vir ons 'n Helper te stuur – sy Gees wat toekomstige dinge sal verkondig. Die woord verkondig is afgelei van die Griekse woord odegeo en hou verband met 'n toergids wat die toeris op die veiligste roete na 'n onbekende bestemming lei.
Wat 'n mooi beeld van sy Gees! Hy, ons Vertrooster, is ook ons Gids wat ons deur hierdie aardse bestaan na ons ewige lewe lei. Dink aan al die drome, planne en hoop in jou hart, hoe jy al gewonder het hoe jy daar gaan uitkom …
Die toekoms is onbekend, maar Jesus belowe dat sy Gees ons aan die hand sal vat en lei. Petrus sê ons is eintlik maar net pelgrims in hierdie wêreld. Eendag sal ons alles verstaan.
In die hemel gaan niks onbekend of duister wees nie. God se lig gaan alles verhelder, en sy glorie gaan al misterie wees. Hier, in die wêreld, gaan ons wel ons uitdagings, struikelblokke en vrae hê. Ons het sy Gees as toergids broodnodig! Hy vergesel jou met elke tree in jou reis op aarde. In Hom is jy 'n oorwinnaar.